## Uredba o izmjenama i dopunama Uredbe o unutarnjem ustrojstvu Ministarstva mora, turizma, prometa i razvitka

### NN 40/2006 (12.4.2006.), Uredba o izmjenama i dopunama Uredbe o unutarnjem ustrojstvu Ministarstva mora, turizma, prometa i razvitka

# VLADA REPUBLIKE HRVATSKE

**971**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000, 59/2001 i 199/2003), Vlada
Republike Hrvatske je na sjednici održanoj 5. travnja 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA MORA, TURIZMA, PROMETA I RAZVITKA

Članak 1.

U Uredbi o unutarnjem ustrojstvu Ministarstva mora, turizma, prometa i razvitka
(»Narodne novine«, br. 24/2004, 60/2004 i 52/2005) u članku 3. točka 14. mijenja
se i glasi:

»14. Uprava za regionalnu i lokalnu infrastrukturu«.

Iza točke 17. dodaje se točka 18. koja glasi:

»18. Uprava za integrirani regionalni razvoj«.

Članak 2.

Naziv poglavlja ispred članka 82. i članak 82. mijenjaju se i glase:

»14. Uprava za regionalnu i lokalnu infrastrukturu

Uprava za regionalnu i lokalnu infrastrukturu nositelj je provedbenog dijela
programa regionalnog razvoja Republike Hrvatske, napose na područjima posebne
državne skrbi, brdsko-planinskim i pograničnim područjima prema Republici
Sloveniji, odnosno na područjima čiji razvojni pokazatelji zaostaju za
nacionalnim prosjekom, pri čemu obavlja upravno-pravne i stručne poslove koji se
odnose na: planiranje, pripremu, organizaciju, provedbu i nadzor programa
izgradnje, nadogradnje i sanacije objekata komunalne i socijalne infrastrukture
kao i ostalih objekata, mjera i aktivnosti koje se stave u nadležnost provođenja
u okviru planova i programa rada, a koji se financiraju sredstvima državnog
proračuna, zajmova, EU fondova i iz ostalih izvora financiranja; surađuje i
koordinira potreb­ne aktivnosti s jedinicama i tijelima lokalne i regionalne
(područne) samouprave, te s ostalim sudionicima i nositeljima u pripremi,
organizaciji i provedbi razvojnih programa i projekata, a napose s resornim
upravama Ministarstva čiji djelokrug rada je usko povezan ili srodan djelokrugu
rada ove Uprave; izrađuje i provodi godišnje i višegodišnje planove i programe
rada te prati njihovo izvršenje; izrađuje smjernice i naputke za izradu i
kontrolu sadržaja tehničke dokumentacije; priprema i kontrolira tendere i drugu
dokumentaciju; provodi postupke nabave za stjecanje roba, usluga i ustupanja
radova; organizira i pruža administrativnu i stručnu pomoć u pregledu, ocjeni i
usporebi ponuda za rad Stručnog Povjerenstva za pripremu i provedbu postupaka
nabave; izrađuje prijedloge ugovora; organizira njihovo potpisivanje i
distribuciju; usklađuje i koordinira rad svih sudionika u pripremi i realizaciji
radova; prati dinamiku realizacije po sklopljenim ugovorima; vodi evidenciju
projekata i programa u pripremi, u provođenju kao i evidenciju svih završenih
aktivnosti, i to po objektima koji su predmet aktivnosti, po
administrativno-teritorijalnom ustroju i po sudionicima u provedbi te o istom
izrađuje potrebna izvješća; uočava eventualne nepravilnosti u provedbi programa
i poduzima odgovarajuće mjere za njihovo otklanjanje; zaprima, kontrolira i
ovjerava obračunsku dokumentaciju; prati zakonske i druge propise iz djelokruga
rada te obavlja i druge poslove i zadatke po nalogu ministra i resornog državnog
tajnika.
Za obavljanje poslova i zadataka u Upravi za regionalnu i lokalnu
infrastrukturu, ustrojavaju se sljedeći odjeli:

a) Odjel za pripremu i praćenje programa i projekata

b) Odjel za nabavu i ugovaranje

c) Odjel za izgradnju objekata komunalne infrastrukture

d) Odjel za izgradnju objekata javne namjene

e) Odjel za posebne programe regionalnog i lokalnog razvoja«.

Članak 3.

Podnaslov ispred članka 83. i članak 83. mijenjaju se i glase:

**»a) Odjel za pripremu i praćenje programa i projekata**

Odjel za pripremu i praćenje programa i projekata u suradnji i koordinaciji rada
s ostalim stručnim odjelima ove Uprave, obavlja administrativne, upravno-pravne
i stručne poslove koji se odnose na pripremu i planiranje tekućih, godišnjih i
višegodišnjih planova i programa rada; prikuplja, obrađuje i analizira stanje
potreba za aktivnostima iz djelokruga rada Uprave s jedinicama lokalne i
regionalne (područne) samouprave, njihovim tijelima, kao i s ostalim sudionicima
i čimbenicima u planiranju i provedbi infrastrukturnih i srodnih aktivnosti a
napose s resornim upravama Ministarstva čiji rad je srodan ili usko povezan s
djelokrugom rada Odjela; prati i analizira tijek i dinamiku realizacije planova
i programa rada; vodi evidenciju i obradu objekata uključenih u fazu pripreme,
realizacije kao i završenih investicija, o čemu izrađuje potrebna izvješća i
informacije; organizira informatičku podršku i arhiviranje dokumentacije iz
djelokruga rada Uprave, te obavlja i druge poslove i zadatke po nalogu
nadređenih.
Za obavljanje poslova i zadataka u Odjelu za pripremu i praćenje programa i
projekata ustrojavaju se sljedeći odsjeci:

a 1) Odsjek za pripremu, i

a 2) Odsjek za praćenje«.

Članak 4.

Podnaslov ispred članka 84. i članak 84. mijenjaju se i glase:

»a 1) Odsjek za pripremu

Odsjek za pripremu obavlja administrativne, upravno-pravne i stručne poslove
koji se odnose na pripremu i planiranje godišnjih i višegodišnjih planova i
programa rada; prikuplja, obrađuje i analizira stanje potreba za aktivnostima
izgradnje, nadogradnje i sanacije objekata komunalne i socijalne infrastrukture,
kao i ostalih objekata, aktivnosti i mjera iz djelokruga rada Uprave o čemu
izrađuje potreb­na izvješća i planove; organizira i pruža informatičku podršku i
obradu potrebnih očevidnika i podataka; organizira i provodi arhiviranje
dokumentacije; obavlja i druge poslove i zadatke po nalogu nadređenih«.

Članak 5.

Podnaslov ispred članka 85. i članak 85. mijenjaju se i glase:

»a 2) Odsjek za praćenje

Odsjek za praćenje obavlja administrativne, upravno-pravne i stručne poslove
koji se odnose suradnju i koordinaciju rada s ostalim stručnim odjelima Uprave i
ostalim sudionicima srodnih aktiv­nosti, a sve u cilju praćenja i analize tijeka
realizacije aktivnosti i mjera iz djelokruga rada Uprave, o čemu izrađuje
potrebna izvješća i informacije; analizira izvršenje i učinkovitost godišnjih i
višegodišnjih planova rada; vodi evidenciju i informatičku obradu o svim
aktivnostima obuhvaćenim objektima; obavlja i druge poslove i zadatke po nalogu
nadređenih«.

Članak 6.

Podnaslov ispred članka 86. i članak 86. mijenjaju se i glase:

**»b) Odjel za nabavu i ugovaranje**

Odjel za nabavu i ugovaranje obavlja stručne poslove koji se odnose na provedbu
nabave i ugovaranje, odnosno stjecanje robe i usluga i ustupanje radova pri
čemu: priprema i izrađuje dokumentaciju za nadmetanje, objavu i provedbu
postupaka nabave, sudjeluje u pregledu, ocjeni i usporedbi ponuda, izrađuje
odluke o odabiru, izrađuje ugovore, organizira potpisivanje ugovora o stjecanju
roba, obavljanju usluga i ustupanju radova, organizira distribuciju ugovora,
vodi propisane evidencije o postupcima nabave, organizira čuvanje dokumentacije
vezane na nabavu, prati zakonske i druge propise kojima se uređuju postupci
nabave i ugovaranje, te obavlja i druge poslove i zadatke po nalogu nadređenih.

Za obavljanje poslova i zadataka u Odjelu za nabavu i ugovaranje ustrojavaju se
sljedeći odsjeci:

b 1) Odsjek za pripremu dokumentacije za nadmetanje

b 2) Odsjek za obradu ponuda

b 3) Odsjek za ugovaranje«.

Članak 7.

Podnaslov ispred članka 87. i članak 87. mijenjaju se i glase:

»b 1) Odsjek za pripremu dokumentacije za nadmetanje

Odsjek za pripremu dokumentacije za nadmetanje obavlja struč­ne poslove koji se
odnose na pripremu i izradu dokumentacije za nadmetanje, pripremu i oglašavanje
tekstova nadmetanja, pripremu i otpravak pozivnih pisama za stjecanje roba i
usluga i ustupanje radova, provedbu postupaka nabave, administrativne i stručne
poslove na pripremi, umnožavanju i distribuciji dokumentacije za nadmetanje i
dokumentacije za rad Stručnog povjerenstva, davanje posebnih uputa ponuditeljima
za ispravno i zakonito sastavljanje ponuda, organizira zaprimanje ponuda, vodi
propisane i druge evidencije postupaka nabave, pohrane i čuvanja dokumentacije
Odjela, te obavlja i druge poslove i zadatke po nalogu nadređenih«.

Članak 8.

Podnaslov ispred članka 88. i članak 88. mijenjaju se i glase:

**»b 2) Odsjek za obradu ponuda**

Odsjek za obradu ponuda obavlja stručne poslove na pregledu, ocjeni i usporedbi
ponuda, provjeri isprava radi dokazivanja tražene sposobnosti, izrađuje
analitički i usporedni prikaz traženih i danih dokaza, pregledava i provjerava
računsku točnost ponuda, potpunost i ispravnost ponudbenih troškovnika,
analizira i uspoređuje ponuđene jedinične cijene u odnosu na tržišne i
uobičajene cijene za pojedine radove i usluge, izrađuje ugovorne troškovnike,
organizira pohranu i čuvanje dokumentacije Odsjeka, te obavlja i druge poslove i
zadatke po nalogu nadređenih«.

Članak 9.

Podnaslov ispred članka 89. i članak 89. mijenjaju se i glase:

 »b 3) Odsjek za ugovaranje

Odsjek za ugovaranje obavlja stručne poslove koji se odnose na stručno praćenje
provedbe postupaka javne nabave, izradu i otpravak odluka stručnih povjerenstava
o odabiru, izradu ugovora, organizira potpisivanje ugovora i njihovu
distribuciju o stjecanju roba, obavljanju usluga i ustupanju radova, rješava
eventualne prigovore, postupa po zahtjevu nadležnih tijela za provedbu kontrole
postupaka nabave, vodi informatičku obradu, praćenje i evidenciju sklopljenih
ugovora, organizira pohranu i čuvanje dokumentacije Odsjeka, obavlja i stručne
poslove koji se odnose na sklapanje sporazuma i ugovora o zajedničkom
financiranju kojima se reguliraju međusobni odnosi s jedinicama lokalne i
područne samouprave u realizaciji određenih programa i projekata, te obavlja i
druge poslove i zadatke po nalogu nadređenih«.

Članak 10.

Podnaslov ispred članka 90. i članak 90. mijenjaju se i glase:

**»c) Odjel za izgradnju objekata komunalne infrastrukture**

Odjel za izgradnju objekata komunalne infrastrukture obavlja upravne i stručne
poslove koji se odnose na: aktivnosti u izradi prijedloga i planova programa
izgradnje, sanacije i nadogradnje komunalnih infrastrukturnih objekata napose na
područjima posebne državne skrbi, brdsko-planinskim područjima, pograničnim
područjima prema Republici Sloveniji, otocima i drugim područjima čiji razvojni
pokazatelji zaostaju za nacionalnim prosjekom; pokreće postupke javne nabave iz
svog djelokruga rada, a u skladu s godišnjim planovima rada; usklađuje rad svih
sudionika u pripremi i realizaciji radova, neposredno organizira provedbu svih
radova, usmjerava i kontrolira rad nadzornih službi i izvoditelja radova;
zaprima i obrađuje obračunske situacije sudionika; vodi očevidnike o obuhvaćenim
komunalnim infrastrukturnim objektima po fazama realizacije, po sudionicima u
provedbi programa, po teritorijalnom ustroju, priprema i izrađuje potrebna
izvješća i analize; izrađuje godišnje planove i programe rada, prati njihova
izvršenja, te obavlja i druge poslove i zadatke po nalogu nadređenih.
Za obavljanje poslova i zadataka u Odjelu za izgradnju objekata komunalne
infrastrukture ustrojavaju se sljedeći odsjeci:

c 1) Odsjek za pripremu planova i projekata

c 2) Odsjek za koordinaciju i provedbu projekata«.

Članak 11.

Podnaslov ispred članka 91. i članak 91. mijenjaju se i glase:

»c 1) Odsjek za pripremu planova i projekata

Odsjek za pripremu planova i projekata obavlja stručne poslove koji se odnose na
sudjelovanje u izradi prijedloga, planova i programa sanacije, nadogradnje i
izgradnje objekata komunalne infrastruk­ture na područjima njihove provedbe;
obavlja i stručne poslove u pripremi projekata; analizira i obrađuje potrebnu
tehničku i drugu dokumentaciju, po potrebi organizira kontrolu istih; kontrolira
pokrivenost dostavljenih projekata građevinskim dozvolama i suglasnostima za
realizaciju programa i projekata; daje stručne upute i mišljenja o sadržaju i
opsegu tehničke dokumentacije; zaprima, obrađuje i analizira zahtjeve jedinica
lokalne i područne samouprave o aktivnostima iz djelokruga rada Odjela; vodi
očevidnike i evidencije o svom radu, priprema i izrađuje potrebna izvješća i
analize; osigurava čuvanje dokumentacije, te obavlja i druge poslove i zadatke
po nalogu nadređenih«.

Članak 12.

Podnaslov ispred članka 92. i članak 92. mijenjaju se i glase:

»c 2) Odsjek za koordinaciju  provedbu projekata

Odsjek za koordinaciju i provedbu projekata obavlja stručne poslove koji se
odnose na koordinaciju i usklađivanje rada svih sudionika u realizaciji
projekata; neposredno organizira provedbu svih planiranih radova; prati
izvršenje radova u skladu s odobrenim dinaničkim planom; usmjerava rad nadzornih
službi i izvoditelja radova; uočava eventualne nepravilnosti u provedbi programa
i poduzima odgovarajuće mjere za njihovo otklanjanje; organizira primopredaju
završenih objekata; zaprima i obrađuje obračunske situacije sudionika; vodi
očevidnike o izgrađenim objektima i o projektima u tijeku, priprema i izrađuje
potrebna izvješća i analize, te obavlja i druge poslove i zadatke po nalogu
nadređenih«.

Članak 13.

Podnaslov ispred članka 93. i članak 93. mijenjaju se i glase:

**»d) Odjel za izgradnju objekata javne namjene**

Odjel za izgradnju objekata javne namjene obavlja stručne poslove planiranja,
pripreme i provođenja te organizira stručni nadzor nad provođenjem programa
sanacije, nadogradnje i izgradnje objekata javne namjene; zaprima, analizira i
obrađuje tehničku dokumentaciju, kao i građevinske dozvole i potrebne
suglasnosti vezane za realizaciju programa obnove; usklađuje rad svih sudionika
u programima obnove i izgradnje; prati tijek izvršenja u skladu s odobrenim
dinamičkim planovima; uočava eventualne nepravilnosti u provedbi programa i
poduzima odgovarajuće mjere za otklanjanje istih; analizira probleme provedbe
programa, predlaže rješenja za njihovo otklanjanje; organizira primopredaju
završenih objekata; zaprima i obrađuje obračunske situacije sudionika; vodi
očevidnike o izgrađenim objektima i o projektima u tijeku, priprema i izrađuje
potrebna izvješća i analize, te obavlja i druge poslove i zadatke po nalogu
nadređenih.
Za obavljanje poslova i zadataka u Odjelu za izgradnju objekata javne namjene
ustrojavaju se:

d 1) Odsjek za izgradnju školskih objekata

d 2) Odsjek za izgradnju objekata javne namjene

d 3) Odsjek za obnovu višestambenih zgrada i isporuku građevinskog materijala«.

Članak 14.

Podnaslov ispred članka 94. i članak 94. mijenjaju se i glase:

»d 1) Odsjek za izgradnju školskih objekata

Odsjek za izgradnju školskih objekata obavlja stručne poslove koji se odnose na
planiranje, pripremu, provođenje i stručni nadzor nad provođenjem programa
sanacije, nadogradnje i izgradnje školskih objekata; usklađuje i koordinira rad
svih sudionika u provedbi programa; izrađuje godišnji i višegodišnji plan i
program rada zajedno s ostalim tijelima uprave i drugim sudionicima; prikuplja i
obrađuje stručnu dokumentaciju vezanu za provedbu programa; prati tijek
izvršenja po odobrenim dinamičkim planovima; zaprima i obrađuje obračunske
situacije sudionika, izrađuje izvješća i analize o provedbi programa, analizira
probleme u provedbi programa i predlaže rješenja za njihovo otklanjanje, vodi
potrebne evidencije i očevidnike, organizira pohranu i čuvanje dokumentacije
Odsjeka; te obavlja i druge poslove i zadatke po nalogu nadređenih«.

Članak 15.

Podnaslov ispred članka 95. i članak 95. mijenjaju se i glase:

 »d 2) Odsjek za izgradnju objekata javne namjene

Odsjek za izgradnju objekata javne namjene obavlja stručne poslove koji se
odnose na planiranje, pripremu, provođenje i stručni nadzor nad provođenjem
programa sanacije, nadogradnje i izgradnje objekata javne namjene; usklađuje i
koordinira rad svih sudionika programa; izrađuje godišnji i višegodišnji plan i
program rada zajedno s tijelima uprave, jedinicama lokalne samouprave i drugim
sudionicima; prikuplja i obrađuje stručnu dokumentaciju, dozvole i suglasnosti
vezane za provedbu programa, prati tijek izvršenja po odobrenim dinamičkim
planovima; organizira primopredaju završenih objekata; zaprima i obrađuje
obračunske situacije sudionika; izrađuje izvješća i analize o provedbi programa,
analizira probleme i predlaže rješenja za njihovo otklanjanje, te obavlja i
druge poslove i zadatke po nalogu nadređenih«.

Članak 16.

Iza članka 95. dodaju se članci 95.a do 95.d i glase:

 »d 3) Odsjek za obnovu višestambenih zgrada i isporuku građevinskog materijala

Članak 95.a

Odsjek za obnovu višestambenih zgrada i isporuku građevinskog materijala obavlja
stručne poslove koji se odnose na: planiranje, pripremu, organizaciju,
provođenje i stručni nadzor nad provođenjem programa sanacije i izgradnje
predmetnih stambenih jedinica; prikuplja i obrađuje stručnu dokumentaciju i
ostale podatke vezane za realizaciju programa sanacije i izgradnje; usklađuje
rad svih sudionika i prati tijek izvršenja po odobrenim dinamičkim planovima
rada; analizira probleme u provedbi programa i predlaže rješenja za njihovo
otklanjanje; obavlja poslove pripreme građevinskog zemljišta u državnom
vlasništvu u programu stambenog zbrinjavanja; priprema i organizira potrebne
aktivnosti u isporuci i ugradnji građevinskog materijala; zaprima i obrađuje
popise korisnika programa zbrinjavanja; organizira, prikuplja i obrađuje stručnu
dokumentaciju i ostale podatke vezane uz realizaciju isporuke građevinskog
materijala; usklađuje rad svih sudionika u programima isporuke građevinskog
materijala; zaprima i obrađuje obračunske situacije sudionika programa; izrađuje
izvješća i analize o provedbi programa, te obavlja i druge poslove i zadatke po
nalogu nadređenih«.

**e) Odjel za posebne programe regionalnog i lokalnog razvoja**

Članak 95.b

»Odjel za posebne programe regionalnog i lokalnog razvoja obavlja
administrativne, upravno-pravne i stručne poslove koji se odnose na pripremu,
organizaciju, provedbu i analizu učinkovitosti provedenih aktivnosti i
područjima koja zaostaju za nacionalnim razvojnim prosjekom i za koja država
određenim mjerama, aktivnostima i poticajima posebno skrbi; vodi evidenciju i
očevidnik do sada provedenih aktivnosti i o aktivnostima čija realizacija je u
tijeku; prikuplja, obrađuje i analizira potrebne podatke i informacije nužne za
pripremu i izradu godišnjih i višegodišnjih programa i planova rada za ova
područja, surađuje u pripremi planova rada i njihovoj provedbi s jedinicama
lokalne i regionalne (područne) samouprave i s njihovim tijelima, kao i ostalim
sudionicima i nositeljima aktivnosti u pripremi i provedbi navedenih planova i
programa rada a napose s resornim upravama Ministarstva srodnog ili usko
povezanog djelokruga rada, te s istima analizira učinke provedenih aktivnosti;
izrađuje potrebna izvješća i informacije o aktivnostima iz djelokruga rada te
obavlja i druge poslove i zadatke po nalogu nadređenih.
Za obavljanje poslova i zadataka u Odjelu za posebne programe regionalnog i
lokalnog razvoja ustrojavaju se sljedeći odsjeci:

e 1) Odsjek za pripremu

e 2) Odsjek za provedbu«.

e 1) Odsjek za pripremu

Članak 95.c

»Odsjek za pripremu obavlja administrativne, upravno-pravne i stručne poslove
koji se odnose na prikupljanje, obradu i analizu svih relevantnih podataka i
informacija o stanju i potrebama za provođenje aktivnosti i mjera iz nadležnosti
Odjela, o čemu vodi posebne evidencije i očevidnike, te na temelju kojih u
suradnji ostalim stručnim odjelima Uprave i s jedinicama i tijelima lokalne i
regionalne (područne) samouprave kao i s ostalim sudionicima priprema i izrađuje
godišnje i višegodišnje planove i programe rada, o čemu izrađuje potrebna
izvješća i informacije, te obavlja i druge poslove i zadatke po nalogu
nadređenih«.

e 2) Odsjek za provedbu

Članak 95.d

»Odsjek za provedu obavlja administrativne, upravno-pravne i stručne poslove
koji se odnose na pripremu, organizaciju, provođenje i analizu provedenih
aktivnosti i mjera za područja obuhvata iz djelokruga rada Odjela; surađuje i
koordinira potrebne aktivnosti za i u provedbi aktivnosti i mjera s jedinicama i
tijelima lokalne i regionalne (područne) samouprave kao i s drugim sudionicima u
provođenju određenih aktivnosti i mjera; vodi evidencije o provedenim
aktivnostima i mjerama o kojima izrađuje potrebna izvješća i informacije, te
obavlja i druge poslove i zadatke po nalogu nadređenih«.

Članak 17.

Iza članka 120. dodaje se novo poglavlje i novi članci 120.a do 120.n koji
glase:

»18. UPRAVA ZA INTEGRIRANI REGIONALNI RAZVOJ

Članak 120.a

Uprava za integrirani regionalni razvoj obavlja upravne i stručne poslove koji
se odnose na: predlaganje regionalne razvojne politike i uspostave cjelovitog
sustava planiranja, programiranja, upravljanja i financiranja regionalnog
razvoja; koordinaciju sudionika i aktivnosti vezanih uz planiranje,
programiranje, provedbu, praćenje provedbe i vrednovanje godišnjih i
višegodišnjih regionalnih razvojnih programa i projekata koji se financiraju iz
državnog proračuna, iz sredstava donatora te drugih izvora financiranja, a koji
su namijenjeni: razvoju županija i širih regija, poticanju razvoja područja koja
zaostaju za nacionalnim razvojnim prosjekom, poticanju razvoja prekogranične,
međuregionalne i transnacionalne suradnje kao i na pripremu višegodišnjih i
godišnjih strateških i operativnih dokumenata za korištenje sredstava
predpristupnih fondova Europske unije i ostalih međunarodnih izvora financiranja
namijenjenih regionalnom razvoju; suradnju i koordinaciju sa sudionicima procesa
planiranja, programiranja, provedbe, praćenja provedbe i vrednovanja regionalne
razvojne politike; obavljanje poslova u svezi s pripremom i izradom nacrta
prijedloga zakona i prijedloga drugih propisa iz područja regionalnog razvoja;
davanje stručnih mišljenja u vezi s primjenom zakona i drugih propisa iz
područja regionalnog razvoja; izradu analiza i stručnih podloga, odnosno
sudjelovanje u izradi odgovarajućih dokumenata u svezi s planiranjem i
predlaganjem državnih poticajnih mjera za regionalni razvoj, te osmišljavanje i
predlaganje kriterija za praćenje provedbe i vrednovanje učinaka poticajnih
mjera; suradnju s jedinicama lokalne i područne (regionalne) samouprave;
organizaciju izrade stručnih podloga, razvojne dokumentacije,
znanstveno-stručnih studija i elaborata te razvojnih programa i projekata u
svezi s regionalnim razvojem; koordinaciju izrade i pripremanja izvješća o
procesu planiranja, programiranja, provedbe, praćenja provedbe i vrednovanja
regionalne razvojne politike; organizaciju obuke sudionika uključenih u proces
planiranja, provedbe, praćenja provedbe i vrednovanja politike regionalnog
razvoja; pripremanje i provođenje komunikacijske strategije za informiranje
sudionika u procesu planiranja, programiranja, provedbe, praćenja provedbe i
vrednovanja regionalne razvojne politike; vođenje baze podataka vezano uz
programe i projekte namijenjene regionalnom razvoju te druge poslove po nalogu
ministra i državnog tajnika.
Za obavljanje poslova i zadaća Uprave za integrirani regionalni razvoj
ustrojavaju se sljedeći odjeli:

a) Odjel za regionalnu razvojnu politiku

b) Odjel za razvoj županija i širih regija

c) Odjel za razvoj područja posebne državne skrbi

d) Odjel za prekograničnu, međuregionalnu i transnacionalnu suradnju«.

**a) Odjel za regionalnu razvojnu politiku**

Članak 120.b

»Odjel za regionalnu razvojnu politiku obavlja upravne, stručne i tehničke
poslove koji se odnose na predlaganje regionalne razvojne politike i uspostave
cjelovitog sustava planiranja, programiranja, upravljanja i financiranja
regionalnog razvoja; koordinaciju sudionika i aktivnosti vezanih uz planiranje,
programiranje, provedbu, praćenje provedbe i vrednovanje godišnjih i
višegodišnjih regionalnih razvojnih programa i projekata koji se financiraju iz
državnog proračuna, iz sredstava donatora te drugih izvora financiranja;
koordinaciju provedbe Strategije regionalnog razvoja Republike Hrvatske;
predlaganje strateških ciljeva, prioriteta i mjera regionalnog razvoja;
obavljanje poslova u svezi s pripremom i izradom nacrta prijedloga zakona i
prijedloga drugih propisa iz područja regionalnog razvoja; osmišljavanje i
predlaganje sustava izdvajanja područja koja zaostaju u razvoju za nacionalnim
prosjekom te postupka ocjenjivanja razvijenosti jedinica lokalne i područne
samouprave; osmišljavanje i predlaganje sustava izdvajanja drugih područja o
kojima država posebno skrbi; koordinacija izrade i pripremanja izvješća o
procesu planiranja, programiranja, provedbe, praćenja provedbe i vrednovanja
regionalne razvojne politike; organizaciju obuke sudionika uključenih u proces
planiranja, programiranja, provedba, praćenja provedbe i vrednovanja regionalne
razvojne politike; pripremanje i provođenje komunikacijske strategije za
informiranje sudionika u procesu planiranja, programiranja, provedba, praćenja
provedbe i vrednovanja regionalne razvojne politike, te obavljanje i drugih
poslova iz svojeg djelokruga po nalogu nadređenih.
Za obavljanje poslova u Odjelu za regionalnu razvojnu politiku ustrojavaju se
sljedeći odsjeci:

a) 1 Odsjek za koordinaciju

a) 2 Odsjek za programiranje

a) 3 Odsjek za praćenje i vrednovanje

a) 4 Odsjek pravnih poslova«.

a) 1 Odsjek za koordinaciju

Članak 120.c

»Odsjek za koordinaciju obavlja stručne i tehničke poslove koji se odnose na:
predlaganje regionalne razvojne politike i uspostave cjelovitog sustava
planiranja, programiranja, upravljanja i financiranja regionalnog razvoja;
koordinaciju sudionika i aktivnosti vezanih uz planiranje, programiranje,
provedbu, praćenje provedbe i vrednovanje godišnjih i višegodišnjih regionalnih
razvojnih programa i projekata koji se financiraju iz državnog proračuna, iz
sredstava donatora te drugih izvora financiranja; koordinaciju provedbe
Strategije regionalnog razvoja Republike Hrvatske; obavljanje stručnih i
administrativnih poslova za potrebe nacionalnog koordinativnog tijela ustrojenog
za pripremu i praćenje provedbe regionalne razvojne politike kao i za potrebe
savjetodavnog tijela središnje razine ustrojenog za savjetovanje u izradi,
provedbi i praćenju regionalne razvojne politike; suradnju i koordinaciju sa
sudionicima procesa planiranja, programiranja, provedbe, praćenja provedbe i
vrednovanja regionalne razvojne politike; organizaciju obuke sudionika
uključenih u proces planiranja, programiranja, provedbe, praćenja provedbe i
vrednovanja regionalne razvojne politike; pripremanje i provođenje
komunikacijske strategije za informiranje sudionika u procesu planiranja,
programiranja, provedbe, praćenja provedbe i vrednovanja regionalne razvojne
politike te obavljanje drugih poslova iz svojeg djelokruga po nalogu
nadređenih«.

a) 2 Odsjek za programiranje

Članak 120.d

»Odsjek za programiranje obavlja stručne i tehničke poslove koji se odnose na:
izradu znanstveno-stručnih studija i elaborata potrebnih za izradu strateških i
operativnih dokumenata regionalnog razvoja te organizaciju izrade stručnih
podloga, razvojne dokumentacije, znanstveno-stručnih studija i elaborata te
razvojnih programa i projekata u svezi s regionalnim razvojem; predlaganje
strateških ciljeva, prioriteta i mjera regionalnog razvoja; pripremu
višegodišnjih i godišnjih strateških i operativnih dokumenata za regionalni
razvoj; pripremu višegodišnjih i godišnjih strateških i operativnih dokumenata
za korištenje sredstava predpristupnih fondova Europske unije i ostalih
međunarodnih izvora financiranja namijenjenih regionalnom razvoju; sudjelovanje
u osmišljavanju uspostave sustava planiranja i programiranja regionalne razvojne
politike; uobličavanje i predlaganje kriterija za praćenje i vrednovanje
višegodišnjih i godišnjih strateških i operativnih dokumenata za regionalni
razvoj; konzultacije, suradnju i koordinaciju sudionika u izradi višegodišnjih i
godišnjih strateških i operativnih dokumenata za regionalni razvoj;
osmišljavanje i predlaganje sustava izdvajanja područja koja zaostaju u razvoju
za nacionalnim prosjekom te postupka ocjenjivanja razvijenosti jedinica lokalne
i područne samouprave; osmišljavanje i predlaganje sustava izdvajanja drugih
područja koje država dodatno potiče; izradu analiza i stručnih podloga, odnosno
sudjelovanje u izradi odgovarajućih dokumenata u svezi s planiranjem i
predlaganjem državnih poticajnih mjera za regionalni razvoj, te osmišljavanje i
predlaganje kriterija za praćenje provedbe i vrednovanje učinaka poticajnih
mjera te obavljanje drugih poslova iz svojeg djelokruga po nalogu nadređenih«.

a) 3 Odsjek za praćenje i vrednovanje

Članak 120.e

»Odsjek za praćenje i vrednovanje obavlja stručne i tehničke poslove koji se
odnose na: sudjelovanje u osmišljavanju uspostave sustava za praćenje provedbe i
vrednovanje regionalne razvojne politike; uspostavu središnjeg informatičkog
sustava za prikupljanje podataka o provedbi programa i projekata regionalnog
razvoja te vođenje baze podataka i drugih informacija vezano uz praćenje
provedbe i vrednovanje regionalnih razvojnih programa i projekata; praćenje
provedbe i vrednovanje strateških razvojnih dokumenata za regionalni razvoj na
svim upravnim razinama, regionalnih razvojnih programa i projekata te
izvješćivanje; predlaganje unapređivanja postojećih strateških razvojnih
dokumenta za regionalni razvoj; organiziranje izrade stručnih analiza, prikaza i
izvješća te odgovaranje na upite vezano uz praćenje provedbe i vrednovanje
strateških razvojnih dokumenata za regionalni razvoj te obavljanje drugih
poslova iz svojeg djelokruga po nalogu nadređenih«.

a) 4 Odsjek pravnih poslova

Članak 120.f

»Odsjek pravnih poslova obavlja upravne i stručne poslove koji se odnose na:
obavljanje poslova u svezi s pripremom i izradom nacrta prijedloga zakona i
prijedloga drugih propisa iz područja regionalnog razvoja; davanje mišljenja i
prijedloga na nacrte prijedloga zakona i drugih propisa iz djelokruga drugih
državnih tijela; izradu uputa, pravnih stajališta i mišljenja u svezi s
provedbom zakona i drugih propisa iz područja regionalnog razvoja; praćenje
propisa i akta Europske unije; davanje objašnjenja za primjenu zakona i drugih
propisa iz područja regionalnog razvoja; praćenje primjene i izvršavanje zakona
i drugih propisa iz područja regionalnog razvoja; suradnju s tijelima jedinica
lokalne samouprave i tijelima jedinica područne (regionalne) samouprave glede
primjene zakona i drugih propisa; pripremu odgovora na upite, predstavke i
pritužbe u svezi s propisima iz područja regionalnog razvoja; praćenje propisa i
predlaganje promjena u tim propisima te obavljanje drugih poslova iz svojeg
djelokruga po nalogu nadređenih«.

**b) Odjel za razvoj županija i širih regija**

Članak 120.g

»Odjel za razvoj županija i širih regija obavlja upravne i stručne poslove koji
se odnose na: sudjelovanje u programiranju višegodišnjih i godišnjih strateških
i operativnih dokumenata i programa koji se financiraju iz državnog proračuna,
iz sredstava donatora te drugih izvora financiranja i kojima se upravlja sa
središnje razine a namijenjeni su razvoju županija i širih regija; pripremanje i
predlaganje propisa koji se odnose na provedbu određenih mjera programa za
razvoj županija i širih regija (npr. nacionalnih smjernica/ili nacionalne
smjernice); koordinaciju sudionika i aktivnosti vezanih uz provedbu programa za
razvoj županija i širih regija; provedbu određenih mjera programa za razvoj
županija i širih regija; vođenje procesa pregovaranja sa županijama u postupku
sklapanja razvojnih ugovora te koordinaciju s drugim ustrojstvenim jedinicama
Ministarstva, tijelima državne uprave i pravnim subjektima u procesu
pregovaranja sa županijama u postupku sklapanja razvojnih ugovora; pripremu
projekata prikladnih za financiranje iz predpristupnih fondova EU i sredstava
drugih donatora vezano uz provedbu programa razvoja županija i širih regija
kojima se upravlja sa središnje razine; davanje tehničke pomoći i savjeta
županijama o pitanjima pripreme županijskih strateških i operativnih dokumenata;
uspostave županijskih institucionalnih struktura za planiranje, programiranje i
upravljanje razvojem, suradnju s jedinicama lokalne i područne (regionalne)
samouprave; vođenje baze podataka i drugih informacija vezano uz županijske
institucionalne strukture za planiranje, programiranje i upravljanje razvojem;
vođenje baze podataka vezano uz programe i projekte namijenjene razvoju županija
i širih regija; promidžbu državnih poticajnih mjera i razvojnih programa i
projekata vezanih uz regionalni razvoj te obavljanje i drugih poslova iz svojeg
djelokruga po nalogu nadređenih.
Za obavljanje poslova u Odjelu za razvoj županija i širih regija ustrojavaju se
sljedeći odsjeci:

b) 1 Odsjek za koordinaciju

b) 2 Odsjek za provedbu«.

b) 1 Odsjek za koordinaciju

Članak 120.h

»Odsjek za koordinaciju obavlja upravne i stručne poslove koji se odnose na:
sudjelovanje u programiranju višegodišnjih i godišnjih strateških i operativnih
dokumenata i programa koji se financiraju iz državnog proračuna, iz sredstava
donatora te drugih izvora financiranja i kojima se upravlja sa središnje razine
a namijenjeni su razvoju županija i širih regija; pripremu projekata prikladnih
za financiranje iz predpristupnih fondova EU i sredstava drugih donatora vezano
uz provedbu programa razvoja županija i širih regija kojima se uprav­lja sa
središnje razine; pripremanje i predlaganje propisa koji se odnose na provedbu
određenih mjera programa za razvoj županija i širih regija (npr. nacionalnih
smjernica/ili nacionalne smjernice); koordinaciju sudionika i aktivnosti vezanih
uz provedbu programa za razvoj županija i širih regija; izradu analiza i
stručnih podloga potrebnih za određivanje prioriteta i predlaganje državnih
poticajnih mjera za razvoj županija i širih regija te uobličavanje i predlaganje
pokazatelja za praćenje njihove provedbe; suradnju i koordinaciju s drugim
ustrojstvenim jedinicama Ministarstva, tijelima državne uprave i pravnim
subjektima uključenim u provedbu programa za razvoj županija i širih regija;
vođenje procesa pregovaranja s županijama u postupku sklapanja razvojnih ugovora
te koordinaciju s drugim ustrojstvenim jedinicama Ministarstva, tijelima državne
uprave i pravnim subjektima u procesu pregovaranja sa županijama u postupku
sklapanja razvojnih ugovora; vođenje baze podataka i drugih informacija vezano
uz županijske institucionalne strukture za planiranje, programiranje i
upravljanje razvojem; vođenje baze podataka vezano uz programe i projekte
namijenjene razvoju županija i širih regija; predlaganje unapređivanja
metodologije izrade i sadržaja postojećih regionalnih operativnih programa te
obavljanje drugih poslova iz svojeg djelokruga po nalogu nadređenih«.

b) 2 Odsjek za provedbu

Članak 120.i

»Odsjek za provedbu obavlja upravne i stručne poslove koji se odnose na:
provedbu određenih mjera programa za razvoj županija i širih regija;
koordinaciju sudionika i aktivnosti vezanih uz provedbu onih mjera programa za
razvoj županija i širih regija koje nisu u djelokrugu rada ove Uprave; davanje
tehničke pomoći i savjeta županijama o pitanjima pripreme županijskih strateških
i operativnih dokumenata te uspostave županijskih institucionalnih struktura za
planiranje, programiranje i upravljanje razvojem; suradnju s jedinicama lokalne
i područne (regionalne) samouprave; promidžbu državnih poticajnih mjera i
razvojnih programa i projekata vezanih uz regionalni razvoj; praćenje pripreme
županijskih razvojnih strategija i zajedničkih regionalnih razvojnih programa i
projekata te obavljanje drugih poslova iz svojeg djelokruga po nalogu
nadređenih«.

**c) Odjel za razvoj područja posebne državne skrbi**

Članak 120.j

»Odjel za razvoj područja posebne državne skrbi obavlja uprav­ne i stručne
poslove koji se odnose na: sudjelovanje u programiranju godišnjih i
višegodišnjih strateških i operativnih dokumenata i programa koji se financiraju
iz državnog proračuna, iz sredstava donatora te drugih izvora financiranja i
kojima se upravlja sa središnje razine, a namijenjeni su razvoju područja koja
zaostaju za nacionalnim razvojnim prosjekom; izradu plana mjera za razvoj
područja posebne državne skrbi u suradnji s drugim ustrojstvenim jedinicama
Ministarstva, tijelima državne uprave i pravnim subjektima; koordinaciju
sudionika i aktivnosti vezanih uz provedbu programa za razvoj područja posebne
državne skrbi; provedbu određenih mjera programa za područja posebne državne
skrbi; sudjelovanje u osmišljavanju i predlaganju modela za izdvajanje područja
koja zaostaju u razvoju za nacionalnim prosjekom; sudjelovanje u osmišljavanju i
predlaganju sustava za utvrđivanje drugih područja čiji razvoj država dodatno
potiče; izradu analiza i stručnih podloga, odnosno sudjelovanje u izradi
odgovarajućih dokumenata u svezi s planiranjem i predlaganjem državnih
poticajnih mjera za razvoj područja koja zaostaju u razvoju za nacionalnim
prosjekom i za razvoj drugih područja koja država dodatno potiče te
osmišljavanje i pred­laganje kriterija za praćenje provedbe i vrednovanje
učinaka poticajnih mjera; koordiniranje i vođenje međuresornih radnih skupina za
izradu državnih programa za razvoj područja posebne državne skrbi te drugih
područja koja država dodatno potiče; koordinaciju pripreme i izrade izvješća
koji se odnose na provedbu plana razvoja područja posebne državne skrbi te
razvojnih programa i projekta za druga područja koja država dodatno potiče;
pripremanje i predlaganje propisa koji se odnose na pripremu i provedbu državnih
programa za razvoj područja posebne državne skrbi te drugih područja koje država
dodatno potiče; promidžbu državnih poticajnih mjera i razvojnih programa i
projekata vezanih uz razvoj područja posebne državne skrbi; vođenje baze
podataka vezano uz programe i projekte namijenjene razvoju područja posebne
državne skrbi; suradnju s jedinicama lokalne i područne (regionalne) samouprave
te obavljanje i drugih poslova iz svojeg djelokruga po nalogu nadređenih.
Za obavljanje poslova u Odjelu za razvoj područja posebne državne skrbi
ustrojavaju se sljedeći odsjeci:

c) 1 Odsjek za koordinaciju

c) 2 Odsjek za provedbu«.

c) 1 Odsjek za koordinaciju

Članak 120.k

»Odsjek za koordinaciju obavlja upravne stručne i tehničke poslove koji se
odnose na: sudjelovanje u programiranju godišnjih i višegodišnjih strateških i
operativnih dokumenata i programa koji se financiraju iz državnog proračuna, iz
sredstava donatora te drugih izvora financiranja i kojima se upravlja sa
središnje razine, a namijenjeni su razvoju područja koja zaostaju za nacionalnim
razvojnim prosjekom; izradu plana mjera za razvoj područja posebne državne skrbi
u suradnji s drugim ustrojstvenim jedinicama Ministarstva, tijelima državne
uprave i pravnim subjektima; koordinaciju sudionika i aktivnosti vezanih uz
provedbu programa za razvoj područja posebne državne skrbi; sudjelovanje u
osmišljavanju i predlaganju modela za izdvajanje područja koja zaostaju u
razvoju za nacionalnim prosjekom, sudjelovanje u osmišljavanju i predlaganju
sustava za utvrđivanje drugih područja čiji razvoj država dodatno potiče, izradu
analiza i stručnih podloga, odnosno sudjelovanje u izradi odgovarajućih
dokumenata u svezi s planiranjem i predlaganjem državnih poticajnih mjera za
razvoj područja koja zaostaju u razvoju za nacionalnim prosjekom i za razvoj
drugih područja koje država dodatno potiče te osmišljavanje i predlaganje
kriterija za praćenje provedbe i vrednovanje učinaka poticajnih mjera;
koordiniranje i vođenje međuresornih radnih skupina za izradu državnih programa
za razvoj područja posebne državne skrbi te drugih područja koje država dodatno
potiče; pripremanje i predlaganje propisa koji se odnose na pripremu i provedbu
državnih programa za razvoj područja posebne državne skrbi te drugih područja
koje država dodatno potiče; provedbu postupka utvrđivanja područja koja zaostaju
u razvoju za nacionalnim prosjekom; vođenje procesa pregovora s ostalim
nositeljima mjera programa za razvoj područja posebne državne skrbi o njihovom
financijskom doprinosu provedbi plana mjera za područja s posebne državne skrbi
te provedbi programa i projekata razvoja drugih područja koje država dodatno
potiče; pripremu projekata prikladnih za financiranje iz predpristupnih fondova
EU i sredstava drugih donatora vezano uz razvoj područja posebne državne skrbi
te drugih područja koje država dodatno potiče, kojima će se upravljati sa
središnje razine, vođenje baze podataka vezano uz programe i projekte
namijenjene razvoju područja posebne državne skrbi te obavljanje drugih poslova
iz svojeg djelokruga po nalogu nadređenih«.

c) 2 Odsjek za provedbu

Članak 120.l

»Odsjek za provedbu obavlja upravne stručne i tehničke poslove koji se odnose
na: provedbu određenih mjera programa za razvoj područja posebne državne skrbi;
koordinaciju sudionika i aktivnosti vezanih uz provedbu onih mjera programa za
razvoj područja poseb­ne državne skrbi koje nisu u djelokrugu rada ove Uprave;
praćenje uključenosti ostalih nositelja mjera programa za razvoj područja
posebne državne skrbi te posebno njihov doprinos ostvarenju razvojnih državnih
prioriteta i mjera za područja posebne državne skrbi te razvojnih programa i
projekata za druga područja koja država dodat­no potiče; sudjelovanje u izradi
izvješća koji se odnose na provedbu plana razvoja područja posebne državne skrbi
te razvojne programe i projekta za druga područja koja država dodatno potiče;
promidžbu državnih poticajnih mjera i razvojnih programa i projekata vezanih uz
razvoj područja posebne državne skrbi, suradnja s jedinicama lokalne i područne
samouprave s područja posebne državne skrbi; savjetovanje županija pri osnivanju
i radu županijskih radnih skupina zaduženih za područja posebne državne skrbi te
obavljanje drugih poslova iz svojeg djelokruga po nalogu nadređenih«.

**d) Odjel za prekograničnu, međuregionalnu i transnacionalnu suradnju**

Članak 120.lj

»Odjel za prekograničnu, međuregionalnu i transnacionalnu suradnju obavlja
stručne i tehničke poslove koji se odnose na: sudjelovanje u programiranju
godišnjih i višegodišnjih strateških i operativnih dokumenata i programa koji se
financiraju iz državnog proračuna, iz sredstava donatora te drugih izvora
financiranja i kojima se upravlja sa središnje razine, a koji su namijenjeni
razvoju prekogranične, međuregionalne i transnacionalne suradnje; obavljanje
administrativnih poslova vezano uz programe prekogranične, međuregionalne i
transnacionalne suradnje, kao i izradu pregleda postojećih i planiranih
aktivnosti vezano uz djelokrug rada; koordinaciju tehničke pomoći vezano uz
podršku za izradu i provedbu programa prekogranične, međuregionalne i
transnacionalne suradnje; predlaganje mjera radi unapređenja učinkovitosti
korištenja EU i drugih programa i projekata prekogranične, međuregionalne i
transnacionalne suradnje u kojima sudjeluje Republika Hrvatska; pružanje stručne
podrške drugim ustrojstvenim jedinicama Ministarstva, tijelima državne uprave,
pravnim subjektima te tijelima regionalne i lokalne samouprave o modalitetima
sudjelovanja u programima prekogranične, međuregionalne i transnacionalne
suradnje, na programskoj i projektnoj razini; informiranje i obrazovanje
potencijalnih projektnih partnera u procesu vezano uz programe pomoći
prekogranične, međuregionalne i transnacionalne suradnje, razvijanje
odgovarajuće komunikacijske i informacijske strategiju u svrhu informiranja
sudionika u programima i projektima prekogranične, međuregionalne i
transnacionalne suradnje; vođenje baza podataka o programima i projektima
prekogranične, međuregionalne i transnacionalne suradnje u kojima sudjeluje
Republika Hrvatska; izrada izvješća o programima i projektima prekogranične,
međuregionalne i transnacionalne suradnje u kojima sudjeluje Republika Hrvatska
te obavljanje drugih poslova iz svojeg djelokruga po nalogu nadređenih.
Za obavljanje poslova u Odjelu za program prekogranične, međuregionalne i
transnacionalne suradnje ustrojavaju se sljedeći odsjeci:

d) 1 Odsjek za koordinaciju

d) 2 Odsjek za provedbu«.

d) 1 Odsjek za koordinaciju

Članak 120.m

»Odsjek za koordinaciju obavlja stručne i tehničke poslove koji se odnose na:
sudjelovanje u programiranju godišnjih i višegodišnjih strateških i operativnih
dokumenata i programa koji se financiraju iz državnog proračuna, iz sredstava
donatora te drugih izvora financiranja i kojima se upravlja sa središnje razine,
a koji su namijenjeni razvoju prekogranične, međuregionalne i transnacionalne
suradnje; obavljanje administrativnih poslova vezano uz programe prekogranične,
međuregionalne i transnacionalne suradnje, kao i izradu pregleda postojećih i
planiranih aktivnosti vezano uz djelokrug rada; koordinaciju tehničke pomoći
vezano uz podršku za izradu i provedbu programa prekogranične međuregionalne i
transnacionalne suradnje; predlaganje mjera radi unapređenja učinkovitosti
korištenja EU i drugih programa i projekata prekogranične međuregionalne i
transnacionalne suradnje u kojima sudjeluje Republika Hrvatska, izrada izvješća
o programima i projektima prekogranične, međuregionalne i transnacionalne
suradnje u kojima sudjeluje Republika Hrvatska te obavljanje drugih poslova iz
svojeg djelokruga po nalogu nadređenih«.

d) 2 Odsjek za provedbu

Članak 120.n

»Odsjek za provedbu obavlja stručne i tehničke poslove koji se odnose na
pružanje stručne podrške drugim ustrojstvenim jedinicama Ministarstva, tijelima
državne uprave, pravnim subjektima te tijelima regionalne i lokalne samouprave o
modalitetima sudjelovanja u programima prekogranične, međuregionalne i
transnacionalne suradnje, na programskoj i projektnoj razini; informiranje i
obrazovanje potencijalnih projektnih partnera u procesu vezano uz programe
pomoći prekogranične, međuregionalne i transnacionalne suradnje, razvijanje
odgovarajuće komunikacijske i informacijske strategije u svrhu informiranja
sudionika u programima i projektima prekogranične suradnje; vođenje baza
podataka o programima i projektima prekogranične, međuregionalne i
transnacionalne suradnje u kojima sudjeluje Republika Hrvatska te obavljanje
drugih poslova iz svojeg djelokruga po nalogu nadređenih.«

Članak 18.

Okvirni broj državnih službenika i namještenika potreban za obavljanje poslova
iz djelokruga Ministarstva uređuje se u Dodatku (tablici), koja je sastavni dio
ove Uredbe i ne objavljuje se u »Narod­nim novinama«.

Članak 19.

Ova Uredba stupa na snagu danom objave u »Narodnim novinama«.

Klasa: 023-03/06-01/09
Urbroj: 5030114-06-1
Zagreb, 5. travnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 40/2006-971
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)